Kvinner i kamp for Trump
Det er klart at Donald Trump blir republikanernes presidentkandidat. Men hvem blir visepresident? Sannsynligvis en kvinne. Det kan bli en kvinne med norske aner. Guvernøren i Sør-Dakota, Kristi Noem (52), er en av de mest aktuelle kandidatene. På en viktig konservativ konferanse, CPAC, sist helg ble det holdt en uformell avstemning om hvem som bør bli Trumps visepresidentkandidat. Kristi Noem delte førsteplassen med Vivek Ramaswamy. Han er en tro kopi av Trump, bare yngre. Dagen etter konferansen reiste Noem til Mar-a-Lago for et personlig møte med Trump. Det satte fart på ryktene om at hun er Trumps foretrukne kandidat. Et alternativ er kongressrepresentant Elise Stefanik (39) fra New York. Da hun ble valgt for første gang i 2014 fremsto hun som en moderat republikaner. Nå er hun en entusiastisk talskvinne for Trump. Et tredje alternativ er at Trump velger en mann som senator Tim Scott, den eneste svarte republikaner i Senatet. Han kan appellere til afroamerikanske velgere som vanligvis stemmer på demokratene. Donald Trump har et problem i forhold til kvinner. Joe Biden vant presidentvalget i 2020 fordi et klart flertall av kvinner stemte på ham. Det republikanske partiet sliter med å overbevise amerikanske kvinner. Det handler om mer enn Trumps personlighet og politikk. Ikke siden 1988 har en republikansk kandidat fått et flertall av kvinnenes stemmer. I en meningsmåling fra Quinnipiac-universitetet sier 58 prosent av kvinnene at de støtter Joe Biden og bare 36 prosent at de vil stemme på Trump. Men meningsmålingene er ikke entydige. I ny måling fra New York Times/Siena College har de to kandidatene like stor oppslutning blant kvinnelige velgere. Og Trump leder klart blant menn. Særlig yngre kvinner og kvinner fra middelklassen i de voksende forstedene stemmer i høy grad på demokratiske kandidater.  Demokratene vil gjøre det til en hovedsak i valgkampen at republikanerne vil forby, eller strengt begrense, kvinners rett til selvbestemt abort En undersøkelse fra Change Research i fjor høst, publisert i Teen Vogue, viser at unge kvinner og unge menn har svært ulikt politisk ståsted. 64 prosent av unge amerikanske kvinner sier de er progressive eller liberale. Bare 11 prosent kaller seg konservative. De unge mennene er langt mindre liberale. Samtidig har Trump mange sterke talskvinner. En av de mest fremtredende er Kristi Noem. Hun inntar standpunkter som er blitt enerådende i et republikansk parti som de siste årene er blitt renset for liberale holdninger. Noem er mot selvbestemt abort og ekteskap mellom likekjønnede. Hun nektet å innføre påbud om munnbind under pandemien. Hun forsvarer retten til å bære våpen. Noem vil kutte skatter og offentlige utgifter. Hun vil sende soldater fra Sør-Dakotas nasjonalgarde til «krigssonen», som hun kaller grenseområdet mot Mexico. Noems oldeforeldre utvandret fra Norge, nærmere bestemt fra Telemark og Rogaland. Hun vokste opp på familiens gård. Noem snakker gjerne og ofte om sin tro. Men hennes forsøk på å innføre daglig obligatorisk bønn, alternativt stille refleksjon, i de offentlige skolene ble nedstemt av hennes egne partifeller. Hun har en lang politisk karriere som representant i delstatsforsamlingen og i Representantenes hus. I 2018 ble hun valgt til guvernør i hjemstaten, med Trumps støtte. Hun ble gjenvalgt med solid margin fire år senere. Noem har vært Trump-tilhenger siden han først stilte til valg i 2016. Hun bidro til å spre den usanne påstanden om at omfattende valgfusk fratok Trump valgseieren i 2020. Det er ingen fremtid i det republikanske partiet for de som mener noe annet. Noem har sagt at hun uten å nøle ville takket ja til å bli Trumps visepresident. Elise Stefanik forsvarte Trump da han ble stilt for riksrett og støttet ham i forsøket på å omgjøre valgresultatet i 2020. Hun kalte de som ble tiltalt for stormingen av Kongressen for gisler. Hun fikk nylig stor oppmerksomhet for sin rolle i en høring om antisemittisme i Kongressen. Det bidro til at to presidenter ved to ledende universiteter måtte gå av. Hun har stjernestatus i Trumps MAGA-bevegelse Make America Great Again. Noen av de mest profilerte sektmedlemmene i MAGA er kvinner. Trump er antagelig smart nok til ikke å velge svært kontroversielle kvinner som Marjorie Taylor Greene, Lauren Boebert eller Kari Lake. Kongressrepresentant Lauren Boebert er en våpenentusiast som passende nok drev restauranten Shooters Grill i Rifle, Colorado. I likhet med en annen representant, Marjorie Taylor Greene, sprer hun konspirasjonsteorier og tilhører den ekstreme høyrefløyen i partiet. Lake er valgfornekter som Trump og vil ikke erkjenne at hun tapte guvernørvalget i Arizona i 2022. Nå forsøker hun å bli valgt som senator. Lake har skiftet politisk tilknytning like ofte som religion. Hun var katolikk før hun identifiserte seg som buddhist. I dag beskriver hun seg som evangelisk kristen. Hun var registrert som republikaner før hun ble uavhengig og deretter demokrat. Nå er hun i alle fall en ekte trumpist. Den største ulempen for Noem er at hun kommer fra en delstat med bare 900.000 innbyggere. Republikanerne kommer til å vinne Sør-Dakota uansett, med eller uten Noem på valgseddelen. I 2016 og 2020 fikk Trump godt over 60 prosent av stemmene i denne delstaten. Trump sier han vet hvem han vil ha. Han har sagt at han liker tanken på en kvinne som visepresident. Han vil trolig vente med å si hvem det blir til republikanerne holder nominasjonsmøte i juli.
Donald Trump søker trolig en kvinne som visepresidentkandidat Guvernør i Sør-Dakota, Kristi Noem (52), kan bli aktuell kandidat Et mulig alternativ er kongressrepresentant Elise Stefanik (39) Noem er kjent for konservativ politikk, inkludert motstand mot abort, våpenrettigheter og kutt i skatter og offentlige utgifter